ส่วนที่ 3

  ฐานะการเงินและผลการดำเนินงาน

13.1 ข้อมูลทางการเงินที่สำคัญ

งบการเงิน

  สรุปรายงานสอบบัญชี

  รายงานของผู้สอบบัญชีสำหรับงบการเงินของบริษัทในปี 2557 ตรวจสอบโดย นายนิรันดร์
  ลีลาเมธวัฒน์ จากบริษัท เคพีเอ็มจี ภูมิไชย สอบบัญชี จำกัด
  ได้แสดงความเห็นในรายงานสอบบัญชีแบบไม่มีเงื่อนไขว่างบการเงินได้แสดงฐานะการเงินและผลการดำเนินงานโดยถูกต้องตามที่ควรในสาระสำคัญตามมาตรฐานการรายงานทางการเงิน

13.2 ค่าตอบแทนผู้สอบบัญชี

  13.2.1 ค่าตอบแทนจากการสอบบัญชี (Audit Fee)

  ในปี 2557 บริษัทและบริษัทย่อยจ่ายค่าตอบแทนการสอบบัญชีให้แก่

-   บริษัท เคพีเอ็มจี ภูมิไชย สอบบัญชี จำกัด ผู้สอบบัญชีของบริษัท เป็นจำนวนเงินรวม
    4,560,000 บาท โดยแบ่งออกเป็นค่าตอบแทนการสอบบัญชีของบริษัท จำนวน 2,434,000
    บาทและส่วนของบริษัทย่อยจำนวน 2,126,000 บาท

-   กิจการอื่นที่เกี่ยวข้องกับบริษัท เคพีเอ็มจี ภูมิไชย สอบบัญชี จำกัด จำนวน 226,000 บาท

-   บุคคลหรือกิจการอื่น เป็นจำนวนเงินรวม 48,000 บาท

  13.2.2 ค่าบริการอื่น (Non-Audit Fee)

  ในปี 2557 บริษัทและบริษัทย่อยจ่ายค่าตอบแทนของงานบริการอื่น
  ซึ่งได้แก่การตรวจสอบตามวิธีการที่ตกลงร่วมกัน ให้แก่

-   บริษัท เคพีเอ็มจี ภูมิไชย สอบบัญชี จำกัด ผู้สอบบัญชีของบริษัท เป็นจำนวนเงินรวม 300,000
    บาท

-   บุคคลหรือกิจการอื่นที่เกี่ยวข้องกับบริษัท เคพีเอ็มจี ภูมิไชย สอบบัญชี จำกัด

  -ไม่มี-

ตารางสรุปงบการเงินของบริษัท หน่วย : พันบาท

[]

ตารางสรุปงบการเงินของบริษัท หน่วย : พันบาท

[]

  หน่วย : พันบาท

[]

อัตราส่วนทางการเงินที่สำคัญ

[]

14. การวิเคราะห์และคำอธิบายของฝ่ายจัดการ (Management Discussion and Analysis:
MD&A)

ข้อมูลสรุป (Executive Summary)

  ปี 2557 บริษัทมีรายได้จากการขายรวม 12,405 ล้านบาท เพิ่มขึ้นจากปีที่แล้ว 1.6%
  โดยมียอดขายจากธุรกิจเครื่องดื่ม 5,802 ล้านบาท หรือลดลงจากปีที่แล้ว 6.9%
  และมียอดขายจากธุรกิจอาหาร 6,602 ล้านบาท หรือเพิ่มขึ้นจากปีที่แล้ว 10.5%
  สาเหตุหลักเนื่องจาก

1.  บริษัทได้เปิดสาขาร้านอาหารใหม่จำนวน 42 สาขาและปิดสาขาที่มีผลประกอบการไม่ดีจำนวน
    10 สาขา ทำให้ยอดขายของธุรกิจอาหารเพิ่มขึ้น 10.5% บริษัทมีสาขารวมทั้งสิ้น 225 สาขา
    (รวมสาขาที่ต่างประเทศและสาขาแฟรนไชส์ด้วย)

2.  ทางด้านธุรกิจเครื่องดื่ม ตลาดชาเขียวพร้อมดื่มหดตัว 17%
    ทำให้ยอดขายของธุรกิจเครื่องดื่มหดตัวลงตามตลาด

  กำไรสุทธิส่วนที่เป็นของบริษัทใหญ่ของบริษัทสำหรับปี 2557 เท่ากับ 525 ล้านบาท
  เพิ่มขึ้นจากปีที่แล้ว 15.2%
  โดยมีสาเหตุหลักมาจากความสำเร็จในการเน้นกลยุทธ์การสร้างแบรนด์และส่งเสริมขีดความสามารถในการขายในรูปแบบเชิงนวัตกรรมใหม่
  ๆ ของบริษัท

คำอธิบายและการวิเคราะห์ฐานะการเงินและผลการดำเนินงาน

ในปี 2557
ถึงแม้สถานการณ์ทางการเมืองในช่วงต้นปีจะสร้างความท้าทายในการบริหารงานของบริษัทในอุตสาหกรรมต่าง
ๆ
รวมถึงอุตสาหกรรมอาหารและเครื่องดื่มเนื่องจากผลกระทบในเชิงลบที่มีต่อสภาวะเศรษฐกิจและกำลังซื้อของผู้บริโภค
บริษัทฯ ยังสามารถคงผลการดำเนินงานที่น่าพอใจไว้ได้ ตามรายละเอียดดังต่อไปนี้

รายได้

ในปี 2557 บริษัทมีรายได้จากการขายรวมทั้งสิ้น 12,405 ล้านบาท เพิ่มขึ้น 1.6% หรือ 197
ล้านบาทจากปีก่อนซึ่งมีรายได้จากการขายรวม 12,208 ล้านบาท
โดยมีสาเหตุมาจากการเพิ่มขึ้นของรายได้จากธุรกิจอาหาร 10.5%
สุทธิด้วยการลดลงของรายได้จากธุรกิจเครื่องดื่ม 6.9%
สัดส่วนรายได้จากธุรกิจเครื่องดื่มต่อรายได้จากธุรกิจอาหารคิดเป็นประมาณ 53:47

รายได้จากธุรกิจเครื่องดื่มในปี 2557 เท่ากับ 5,802 ล้านบาท ลดลง 6.9% หรือ 430
ล้านบาทจากรายได้ในปีที่แล้วที่ 6,232 ล้านบาท
สาเหตุหลักเนื่องมาจากการลดลงของมูลค่าตลาดชาเขียวพร้อมดื่ม (Pure RTD green tea
market) ประมาณ 17% เมื่อเทียบกับปีที่แล้วซึ่งสะท้อนให้เห็นถึงอุปสงค์การบริโภคชาเขียวที่แท้จริง
โดยการจัดกิจกรรมส่งเสริมการขายของอุตสาหกรรมในปีนี้มีการแข่งขันไม่รุนแรงเทียบเท่ากับปีที่ผ่านมา
อย่างไรก็ตามบริษัทยังคงสามารถรักษาตำแหน่งผู้นำในตลาดชาเขียวไว้ได้โดยมีส่วนแบ่งการตลาดที่
51% ณ สิ้นปี 2557

รายได้จากธุรกิจอาหารในปี 2557 เท่ากับ 6,602 ล้านบาท เพิ่มขึ้น 10.5% หรือ 626
ล้านบาทจากรายได้ในปีที่แล้ว
ที่ 5,976 ล้านบาท สาเหตุหลักเนื่องมาจากการขยายสาขาร้านอาหารทั้งในและต่างประเทศ
หนึ่งในความสำเร็จในปีนี้คือการเปิดร้านอาหารชาบูชิในสาธารณรัฐแห่งสหภาพเมียนมาร์เป็นจำนวน
2 สาขา โดยเปิดสาขาแรกที่เมืองย่างกุ้งในเดือนกรกฎาคม 2557
และเปิดสาขาที่สองที่เมืองมัณฑะเลย์ ในเดือนตุลาคม 2557

ต้นทุนขาย

ต้นทุนขายรวมของบริษัทสำหรับปี 2557 เท่ากับ 8,199 ล้านบาท
หรือคิดเป็นอัตราส่วนต้นทุนขายรวมต่อรายได้จากการขายรวมที่ 66.1%
ซึ่งคิดเป็นอัตราส่วนที่ต่ำกว่าปีก่อนที่ 67.2% ของรายได้จากการขายรวม
จากการบริหารต้นทุนที่มีประสิทธิภาพขึ้น
โดยปัจจัยหลักมาจากการเพิ่มขึ้นของอัตราการใช้กำลังผลิตในสายการผลิตแบบ Cold Aseptic
สายการผลิตที่ 2 ที่อำเภอวังม่วง จังหวัดสระบุรี

ค่าใช้จ่ายในการขาย

บริษัทมีค่าใช้จ่ายในการขายสำหรับปี 2557 เท่ากับ 1,695 ล้านบาท เพิ่มขึ้น 0.9% หรือ 16
ล้านบาท จากปีที่แล้วที่มีค่าใช้จ่ายในการขายเท่ากับ 1,679
โดยอัตราส่วนค่าใช้จ่ายในการขายต่อยอดขายสำหรับปี 2557 เท่ากับ 13.7%
ซึ่งใกล้เคียงและลดลงเล็กน้อยจากอัตราส่วนของปีที่แล้วที่ 13.8%
เนื่องจากความสามารถในการบริหารรายจ่ายทางการตลาดและการส่งเสริมการขายที่ดี

ค่าใช้จ่ายในการบริหาร

บริษัทมีค่าใช้จ่ายในการบริหารสำหรับปี 2557 เท่ากับ 2,027 ล้านบาท เพิ่มขึ้น 8.5% หรือ 159
ล้านบาท จากค่าใช้จ่ายในการบริหารในปีที่แล้วที่ 1,869 ล้านบาท
สาเหตุหลักมาจากการขยายสาขาร้านอาหารและการเปิดดำเนินการอย่างเต็มรูปแบบของครัวกลางแห่งใหม่ที่จังหวัดชลบุรี

กำไรสุทธิ

กำไรสุทธิของบริษัทสำหรับปี 2557 เท่ากับ 525 ล้านบาท เพิ่มขึ้น 15.2% หรือ 69 ล้านบาท
จากกำไรสุทธิในปีที่แล้วที่ 456 ล้านบาท โดยอัตรากำไรสุทธิต่อยอดขายรวมในปี 2557 เท่ากับ
4.2% เพิ่มขึ้น 0.5% จากอัตราส่วนกำไรสุทธิต่อยอดขายรวมในปีที่แล้วที่ 3.7%
ความสามารถในการทำกำไรของบริษัทเพิ่มขึ้นโดยมีสาเหตุหลักมาจากการบริหารต้นทุนที่ดีขึ้นทั้งในส่วนของต้นทุนขาย
และค่าใช้จ่ายในการขายที่เกี่ยวข้องกับธุรกิจเครื่องดื่มอันเป็นผลมาจากการจัดสรรค่าใช้จ่ายทางการตลาดที่มีประสิทธิภาพมากขึ้น

ฐานะการเงิน

สินทรัพย์

ณ วันที่ 31 ธันวาคม 2557 บริษัท มีสินทรัพย์รวมทั้งสิ้น 9,132 ล้านบาท เพิ่มขึ้นจากสิ้นปี 2556
จำนวน 1,224 ล้านบาท หรือเท่ากับ 15.5% สินทรัพย์หมุนเวียนเพิ่มขึ้น 94 ล้านบาท
สาเหตุหลักเนื่องมาจากการเพิ่มขึ้นของสินค้าคงเหลือ และสินทรัพย์หมุนเวียนอื่น
สินทรัพย์ไม่หมุนเวียนเพิ่มขึ้น 1,130 ล้านบาท สาเหตุหลักเนื่องมาจากการเพิ่มขึ้นของที่ดิน อาคาร
และอุปกรณ์

หนี้สิน

ณ วันที่ 31 ธันวาคม 2557 บริษัทมีหนี้สินรวมทั้งสิ้น 5,497 ล้านบาท เพิ่มขึ้นจากสิ้นปี 2556
จำนวน 998 ล้านบาท หรือเท่ากับ 22.2% หนี้สินหมุนเวียนเพิ่มขึ้น 1,343 ล้านบาท
สาเหตุหลักเนื่องมาจากการเพิ่มขึ้นของเงินกู้ยืมระยะสั้นจากสถาบันการเงินและเงินกู้ยืมระยะยาวจากสถาบันการเงินที่ถึงกำหนดชำระภายในหนึ่งปีอันเป็นผลมาจาก

การจัดประเภททางบัญชี
(reclassification)ของเงินกู้ระยะยาวสุทธิด้วยการลดลงของหนี้สินไม่หมุนเวียนจำนวน 345
ล้านบาท
สาเหตุหลักเนื่องมาจากการลดลงของเงินกู้ระยะยาวจากการจัดประเภททางบัญชีตามที่ได้กล่าวมาข้างต้น

ส่วนของผู้ถือหุ้น

ณ วันที่ 31 ธันวาคม 2557 บริษัท มีส่วนของผู้ถือหุ้นรวมทั้งสิ้น 3,634 ล้านบาท เพิ่มขึ้นจากสิ้นปี
2556 จำนวน 226 ล้านบาท หรือเท่ากับ 6.6%
สาเหตุมาจากกำไรสุทธิในระหว่างปีและการเพิ่มขึ้นของส่วนได้เสียที่ไม่มีอำนาจควบคุมจากการร่วมลงทุนใน
Oishi Myanmar Limited เพื่อขยายธุรกิจอาหารในต่างประเทศ
สุทธิด้วยเงินปันผลและผลต่างจากการแปลงค่างบการเงิน

ปัจจัยและอิทธิพลหลักที่อาจมีผลกระทบต่อการดำเนินงานหรือฐานะการเงินในอนาคต

-   บริษัทและบริษัทย่อยมีแผนขยายการผลิตโดยจะเปิดโครงการเครื่องบรรจุขวด PET แบบ Cold
    Aseptic Filling Line 3 ที่โรงงานในเขตนิคมอุตสาหกรรมนวนคร จังหวัดปทุมธานี
    โดยการลงทุนดังกล่าวจะช่วยเพิ่มกำลังการผลิตชาเขียวประเภทขวดพลาสติก 20%
    และลดต้นทุนการผลิต

-   การเปิดดำเนินการครัวกลางแห่งใหม่อย่างเต็มรูปแบบ ที่อำเภอบ้านบึง จังหวัดชลบุรี
    ซึ่งจะช่วยรองรับการขยายสาขาให้เป็นไปตามแผนที่วางไว้ คือประมาณ 265 สาขาในปี 2558

-   ความสำเร็จและการขยายสาขาของร้านชาบูชิในสาธารณรัฐแห่งสหภาพเมียนมาร์
    ซึ่งดำเนินการโดย Oishi Myanmar Limited
    ซึ่งจะช่วยเพิ่มโอกาสทางธุรกิจในต่างประเทศของธุรกิจอาหารซึ่งถือเป็นก้าวที่สำคัญในเติบโตในตลาดต่างประเทศ

-   ความสำเร็จในการดำเนินการตามแผนกลยุทธ์ “วิสัยทัศน์ 2020”
    เพื่อเติบโตและก้าวเป็นบริษัทอาหารและเครื่องดื่มชั้นนำในภูมิภาคอาเซียน
    ซึ่งหากบริษัทสามารถบรรลุเป้าหมายเชิงกลยุทธ์และการพัฒนาการตามที่ได้วางแผนไว้
    บริษัทจะเป็นผู้นำในตลาดอาหารและเครื่องดื่มที่มีผลการดำเนินงานและสถานะทางตลาดที่แข็งแกร่ง